  Анжелика Тихонова Анжелика Тихонова корреспондент 6+ Ижкарын Чеберлыко киужъёсъя йӧскалык центрын Самараысь кибашлылэн Алексей Котляровлэн «Резная история» адӟытонэз усьтӥськиз. Ужрадэ ивортодэтъя «Удмуртия» агентстволэн корреспондентэз вуылӥз но кибашлыен тодматскиз. Алексей Котляров 12 аресказ, Алтайысь Поспелиха гуртын улыкуз, пу вӧлонэн тунсыкъяськыны кутскиз: пу вылэ геометри амалэн пужы пуктонэн выриз. Бӧрысь со тунсыкъяськонэз вунӥз. Выльысь ожгар училищеын дышетскыкуз, шкатулкаос лэсьтыны кулэ луыку, тодаз лыктӥз. Нош рос-прос пу вӧлон борды ог 10 ар талэсь азьло басьтӥськиз. «Пуртэз кутэме луэ, скульптураез валанэ вань, малы ке шуоно мон пичи дырысеным асме суредась шуыса лыдъясько, озьы со быгатонлыкъёсы огазеяськизы» Алексей Котляров, кибашлы Кемалась ик ӧвӧл, кибашлы Россиысь улосвылъёсъя ветлыны кутскиз. Удмуртие нырысьсэ вуиз но сьӧраз кӧня ке композициоссэ вайиз. Ваньмыз соос ожгар тӥрлыкен, ожгарчиосын, историен герӟаськемын. «Историысь сузьетъёс – со нырысетӥез, мар борды мон кырмиськыны быгатӥ. Мон бадӟым суредасьёслэсь ужъёссэс гажасько, соослэсь композицилы дышетскисько, сюлэмы пыр поттӥсько, композицияя малпанъёссэс валаны тыршисько. <…> Кин ке но шуэ, мон азьвыл ожгарчи вал бере, соин тросэз сузьетъёсы пыӵал тӥрлыкен, ожмаськонъёсын герӟаськемын шуыса. Оло, озьы но, малы ке шуоно мынам атае но ожгарчи вал» Алексей Котляров, кибашлы Фото: Анжелика Тихонова Алексей Котляров пусъе, историен герӟаськем сузъетъёсты сяна, солы инкуазез возьматыны туж яра. Нош туала улонысь, эшшо ик вуоноысьтыз, ты дыре номыр бордаз уг на кыскы. Озьы, ас ужъёсаз Алексей Котляров Самараез кылдытон вакытэз возьматӥз, Илья Репинлэсь «Бурлаки на Волге» суредзэ «улӟытӥз», Александр Пушкинлэсь Дантесэн дуэльзэс пуктӥз но мукет. Вань ужъёссэ берпуметӥ куинь ар ӵоже быдэстӥз. Нош кутскиз ваньмыз мебель лэсьтон фабрикаын резчик луыса ужан вакытаз. «Отын столярной мастерскойёсын ужасьёс пу юдэсъёсты люкаса куяло. Мыным соос жаль потӥзы. Пӧлазы пӧртэм писпуослэсь юдэсъёс, дуноосыз но вал. Соин ик мон соосты бичай но пичи солдатикъёсты лэсьтӥ, нош нырысь шахматы лэсьто малпай вал. Мынам пиналъёсы вань, бадӟымезлы али 14 арес ини, со соосын шудылӥз. Али пичиез шудэ» Алексей Котляров, кибашлы Кибашлылэн малпамезъя, котькуд усточи, суредась аспӧртэмлыко. Котькудӥз солы тунсыко потэ. Сое тужгес но али, улосвылысь улосвылэ ветлыкуз, чакла. Ас ужъёсызлэсь трослы кужмооссэ адӟыкуз туж шумпотэ шуыса вера. Удмуртиысь кибашлыослэн ужъёсысьтызы манерзэс, пужызэс пусъе. «Со геометрической амалэн пу вӧлонлы туж тупа. Геометрической амал, мон малпамъя, ӟуч калыклэн сяме пырем пу вӧлон амалэз. Мон понна со тунсыко. Мон аслым кӧня ке ужъёсты пусйи, кудъёсыз монэ бордазы кыскизы, соосты рос-прос суредасьёс лэсьтӥзы шуыса адӟиське. Вань малы дышетскыны» Алексей Котляров, кибашлы Чеберлыко киужъёсъя йӧскалык центрлэн кивалтӥсез Наталья Прокопьева таӵе пумиськонъёс кибашлыослы туж кулэ шуыса пусйиз. Тужгес но али, куке «улэпкын» пумиськон ласянь шугъяськонъёс кылдо. «Таӵе пумиськонъёс дыръя астэ возьматӥськод, ужъёстэ, та удысэн вырись кибашлыослэсь ужъёссэс адӟиськод. Ӵошатыса, мае ке адӟем карыса, аслад ужад кутӥськод. Нош куддыръя мурт ужъёс пыр аслэсьтыд янгышъёстэ адӟиськод. Выль пумиськонъёс, выль малпанъёс, выль ужъёс, выль эшъёс таӵе пумиськонъёс бере одно ик кылдо» Наталья Прокопьева, Чеберлыко киужъёсъя йӧскалык центрлэн кивалтӥсез Адӟытон 15-тӥ южтолэзёзь ужалоз. Тодэ вайытом, Ижкарын керттӥськонлы но гындӥськонлы сӥзем элькун адӟытон ужа. Тегъёс: Удмуртия адӟытон кибашлыос Лулчеберет  